**Eu nu privesc în urmă, niciodată...**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă lasă toamnei, frunzelor răzlețe,

Ciulinilor pribegi de pe câmpie...

Așa cum sunt, nu pot decât noblețe

Să-ți dărui, când îți scriu o poezie.

De-i neagră marea nu pot s-o fac verde -

Orice cuvânt îmi sună ca metalul -

Iar dacă te visez nu ai ce pierde;

Prin mine, nu prin tine, trece valul.

Și dacă-n vis eu mi te culc pe umăr,

Dacă-ți adulmec în neștire sânul,

Dacă-n săruturi degetele-ți număr...

Al meu și nu al tău, să fie chinul.

Să cadă stele! Să danseze goală

Noaptea-n perdeaua albă fluturândă,

Că nu mai știu dacă ce simt e boală

Sau e iubirea alergând flămândă.

Din volumul Ceremonia Iubirii -

Editura Rovimed Publishers Bacău - 2013